Art. 20. NCC Efectele publicităţii

(1) Publicitatea asigură opozabilitatea dreptului, actului, faptului, precum şi a oricărui alt raport juridic supus publicităţii, stabileşte rangul acestora şi, dacă legea prevede în mod expres, condiţionează constituirea sau efectele lor juridice. (2) Între părţi sau succesorii lor, universali sau cu titlul universal, după caz, drepturile, actele sau faptele juridice, precum şi orice alte raporturi juridice produc efecte depline, chiar dacă nu au fost îndeplinite formalităţile de publicitate, afară de cazul în care prin lege se dispune altfel. (3) Publicitatea nu validează dreptul, actul sau faptul supus ori admis la publicitate. Cu toate acestea, în cazurile şi condiţiile expres prevăzute de lege, ea poate produce efecte achizitive în favoarea terţilor de bună-credinţă. (4) Publicitatea nu întrerupe cursul prescripţiei, afară de cazul în care prin lege se dispune altfel. [art. 885 alin. (1), art. 908 alin. (1) pct. 1, art. 910 alin. (2), art. 931 alin. (1), art. 1582 alin. (1) NCC]